Pasiūlymas Tarybos sprendimas dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT) pasirašymo /* KOM/2009/0679 galutinis - NLE 2009/0180 */





[pic] | EUROPOS KOMISIJA | Briuselis, 2009.12.18 KOM(2009)679 galutinis 2009/0180 (NLE) Pasiūlymas TARYBOS SPRENDIMAS dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT) pasirašymo AIŠKINAMASIS MEMORANDUMAS Miškų teisės aktų vykdymo, miškų valdymo ir prekybos mediena (FLEGT) veiksmų plane [1], kurį 2003 m. patvirtino Taryba[2], siūloma įvairių priemonių: parama medieną gaminančioms šalims, daugiašalis bendradarbiavimas kovojant su prekyba neteisėtai nukirsta mediena, parama privačiojo sektoriaus iniciatyvoms, taip pat priemonės, skirtos atgrasyti nuo investicijų į veiklą, kuria skatinamas neteisėtas miškų kirtimas. Kertinis veiksmų plano akmuo – Europos Sąjungos ir medieną gaminančių šalių FLEGT srities partnerystės, kuriomis siekiama sustabdyti neteisėtą kirtimą. 2005 m. Taryba priėmė Reglamentą (EB) Nr. 2173/2005[3], kuriuo sukuriama licencijavimo schema ir medienos importo į Europos Sąjungą teisėtumo tikrinimo mechanizmas. 2005 m. gruodžio mėn. Taryba įgaliojo Komisiją derėtis dėl partnerystės susitarimų su medieną gaminančiomis šalimis, siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą ir ypač skatinti medienos, kurios teisėtumas patvirtintas, importą iš šių šalių partnerių į Europos Sąjungą bei prekybą ja[4]. Susitarimas su Kongu yra antrasis (po susitarimo su Gana) toks šalies gamintojos ir Europos Sąjungos derybomis pasiektas partnerystės susitarimas. Komisija pradėjo derybas su Kongu 2008 m. birželio mėn. Derybos truko 10 mėnesių, įvyko keturi tiesioginių derybų raundai ir keturiolika techninių vaizdo konferencijų. Derybose Komisijai padėjo kelios valstybės narės. Komisija nuolat informuodavo Tarybą apie derybų pažangą teikdama reguliarias ataskaitas Miškų darbo grupei, taip pat ES misijos vadovams ir atstovams Konge. Po kiekvieno derybų raundo šalys surengdavo viešus susitikimus, kuriuose informuodavo suinteresuotąsias šalis apie derybų eigą. Be to, Kongas laikėsi dalyvavimu grindžiamo požiūrio, į susitarimo rengimą įtraukdama pilietinę visuomenę ir privatųjį sektorių. Susitarime nagrinėjami visi Tarybos derybų nurodymuose numatyti klausimai. Sukuriamas FLEGT licencijavimo schemos pagrindas, institucijos ir sistemos. Pristatoma tiekimo grandinės kontrolė, teisinės atitikties sistema ir sistemos nepriklausomo audito reikalavimai. Visa tai pateikiama Susitarimo prieduose, išsamiai aprašomos struktūros, kuriomis užtikrinamas išduodamų FLEGT licencijų teisėtumas. Kongas sukūrė per išsamias konsultacijas su suinteresuotosiomis šalimis taikytinų teisės aktų apibrėžtį. Tai įmonių eksploatavimo ir registravimo teisių suteikimo, taip pat miškų valdymo įstatymai ir taisyklės, darbo ir aplinkos teisės aktai, mokestiniai reikalavimai, socialiniai įpareigojimai, kaip antai vietos savivaldų, čiabuvių gyventojų ir pilietinės visuomenės dalyvavimas, kiti medienos transporto ir pardavimo teisės aktuose numatyti įpareigojimai, taip pat eksporto reikalavimai. Susitarimas taikomas ne tik Reglamento (EB) Nr. 2173/2005 dėl FLEGT licencijavimo schemos II priede išvardytiems, bet ir visiems kitiems eksportuojamos medienos produktams; taip Kongas įsipareigoja sukurti sistemą, kuria Europos Sąjungai būtų suteikta garantija, kad visi iš šios šalies gaunami miško produktai pagaminti teisėtai – tai turėtų teigiamai bei tvariai prisidėti prie Kongo augimo. Susitarime numatoma importo kontrolė prie Europos Sąjungos sienų, kaip nustatyta Reglamente (EB) Nr. 2173/2005 dėl FLEGT licencijavimo schemos ir jo įgyvendinimo reglamente Nr. 1024/2008. Susitarime aprašoma Kongo FLEGT licencija, kurios forma atitinka minėtame įgyvendinimo reglamente nustatytą formą. Susitarimu įsteigiamas Jungtinis susitarimo įgyvendinimo komitetas – FLEGT licencijavimo schemos srities dialogo ir bendradarbiavimo su Europos Sąjunga mechanizmas. Taip pat nustatomi suinteresuotųjų šalių dalyvavimo, socialinės apsaugos teikimo, skaidrumo, įgyvendinimo poveikio stebėjimo ir įgyvendinimo ataskaitų rengimo principai. Susitarime nustatomas susitarimo įsigaliojimo ir licencijų išdavimo schemos įgyvendinimo tvarkaraštis bei procedūros. Kadangi Kongas modernizuos ir pertvarkys savo reguliavimo bei informacijos valdymo sistemą, įdiegs išsamesnę tiekimo grandinės kontrolę ir sukurs nepriklausomą teisinės atitikties tikrinimo sistemą, prireiks dvejų-trejų metų, kol bus sukurtos ir išbandytos naujos sistemos, taip pat sustiprinti viešosios administracijos, pilietinės visuomenės ir privačiojo sektoriaus gebėjimai atlikti numatytas užduotis. FLEGT licencijavimo schema turėtų pradėti veikti visu pajėgumu iki 2011 m. vidurio. Prieš ES priimant FLEGT licencijas, licencijų schema bus įvertinta pagal susitarime nustatytus kriterijus. 2009/0180 (NLE) Pasiūlymas TARYBOS SPRENDIMAS dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT) pasirašymo EUROPOS SĄJUNGOS TARYBA, atsižvelgdama į Europos Sąjungos sutartį, atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 5 dalimi, atsižvelgdama į Komisijos pasiūlymą, kadangi: (1) 2003 m. gegužės mėn. Europos Komisija paskelbė ES miškų teisės aktų vykdymo, miškų valdymo ir prekybos mediena (FLEGT) veiksmų planą[5], kuriame paraginta imtis priemonių kovoti su neteisėtu miškų kirtimu sudarant savanoriškus partnerystės susitarimus su medieną gaminančiomis šalimis. 2003 m. spalio mėn. Taryba priėmė išvadas dėl veiksmų plano[6], o 2004 m. sausio mėn. Europos Parlamentas priėmė pasiūlymą[7]. (2) 2005 m. gruodžio 5 d. Taryba įgaliojo Komisiją pradėti derybas dėl partnerystės susitarimų siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą. (3) 2005 m. gruodžio 20 d. Taryba priėmė Tarybos reglamentą (EB) Nr. 2173/2005 dėl FLEGT licencijavimo schemos medienos importui į Europos Sąjungą iš šalių, su kuriomis Europos Sąjunga sudarė savanoriškus partnerystės susitarimus, sukūrimo[8]. (4) Derybos su Kongo Respublika baigtos, ir 2009 m. gegužės 9 d. parafuotas Europos Sąjungos ir Kongo Respublikos savanoriškas partnerystės susitarimas dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT) (toliau – susitarimas). (5) Derybininkas turi pasirašyti susitarimą Europos Sąjungos vardu atsižvelgiant į tai, kad jis gali būti sudarytas vėliau, NUSPRENDĖ: 1 straipsnis Komisija įgaliojama pasirašyti Europos Sąjungos vardu Europos Sąjungos ir Kongo Respublikos susitarimą dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT) ir paskirti asmenį, turintį teisę pasirašyti susitarimą. Susitarimo tekstas pridedamas prie šio sprendimo. 2 straipsnis Šis sprendimas įsigalioja jo priėmimo dieną. Priimta Briuselyje […] Tarybos vardu Pirmininkas […] [1] COM (2003) 251. [2] OL C 268, 2003 11 7. [3] OL L 347, 2005 12 30. [4] Tarybos riboto naudojimo dokumentas Nr. 15102/05. [5] COM (2003) 251. [6] OL C 268, 2003 11 7. [7] Parlamento dokumentas Nr. 7014/04. [8] OL L 347, 2005 12 30.